Document ID: 32007D0833

РЕШЕНИЕ НА КОМИСИЯТА
от 13 декември 2007 година
за изменение на Решение 2007/554/ЕО относно някои защитни мерки срещу болестта шап в Обединеното кралство
(нотифицирано под номер C(2007) 6256)
(Текст от значение за ЕИП)
(2007/833/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като взе предвид Директива 2003/85/ЕО на Съвета от 29 септември 2003 г. относно мерки на Общността за борба с болестта шап и за отмяна на Директива 85/511/ЕИО и Решения 89/531/ЕИО и 91/665/ЕИО, и за изменение на Директива 92/46/ЕИО (3), и по-специално член 60, параграф 2 и член 62, параграфи 1 и 3 от нея,
като има предвид, че:
(1)
Вследствие на скорошната поява на огнища на болестта шап във Великобритания бе прието Решение 2007/554/ЕО на Комисията от 9 август 2007 г. относно някои защитни мерки срещу болестта шап в Обединеното кралство (4) с цел засилване на мерките за контрол на болестта шап, предприети от посочената държава-членка в рамките на Директива 2003/85/ЕО на Съвета.
(2)
Решение 2007/554/ЕО определя правила, приложими при изпращането от зоните във Великобритания с голям и малък риск, посочени съответно в приложения I и II към посоченото решение („зони с ограничен достъп“), на продукти, смятани за безопасни, които или са произведени преди да бъдат въведени ограниченията в Обединеното кралство от първични суровини с произход извън посочените зони с ограничен достъп, или са претърпели ефективна обработка за инактивация на предполагаем вирус на болестта шап.
(3)
В Решение 2007/554/ЕО, изменено с Решение 2007/664/ЕО, Комисията определи правила за изпращането на някои категории месо от някои зони, посочени в приложение III към Решение 2007/554/ЕО, както е изменено, в които не са регистрирани никакви огнища на болестта шап за период от най-малко 90 дни преди клането и които отговарят на определени специфични условия.
(4)
Въз основа на благоприятното развитие на ветеринарно-санитарната ситуация в Обединеното кралство, и по-специално на благоприятните резултати от проведеното наблюдение, вече е възможно някои зони във Великобритания да бъдат изключени от обхвата на Решение 2007/554/ЕО, като се запази зона с малък риск от близо 50 km около местата на огнищата на болестта, намиращи се в административните единици, които следва са бъдат посочени в приложение II към посоченото решение.
(5)
Благоприятното развитие на ветеринарно-санитарната ситуация позволява също така да бъдат премахнати някои сертификационни изисквания за продукти от животински произход като месо, мляко и странични животински продукти, тъй като те вече не са обект на ограниченията, които се отнасят до зоните, посочени в приложение I и следователно вече не са с различен ветеринарно-санитарен статус.
(6)
Решение 2007/554/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2007/554/ЕО се изменя, както следва:
1.
Член 17 се заменя със следния текст:
„Настоящото решение се прилага до 31 декември 2007 г.
Прекратява се обаче прилагането на забраните относно изпращането, установени в членове 2, 3, 4, 5, 7 и 8, а така също и на разпоредбите в членове 9 и 11, свързани с посочените забрани и на разпоредбите на член 14.“
2.
Приложенията се заменят с текста на приложението към настоящото решение.
Член 2
Държавите-членки изменят мерките, които прилагат към търговията, така че да ги приведат в съответствие с настоящото решение. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 13 декември 2007 година.

Labels: 17
0
3
6
18